## El Circuit Ricardo Tormo tanca la temporada del seu 25 aniversari amb sis esdeveniments

*** Els FIA Motorsport Games d’octubre són la novetat principal del calendari
* El Gran Premi Motul de la Comunitat Valenciana tancarà l’any de MotoGP**

El Circuit Ricardo Tormo celebra esta temporada el 25 aniversari amb un calendari complet d’esdeveniments d’automobilisme i de motociclisme. La segona part de la temporada estarà plagada de carreres, amb un total de sis esdeveniments esportius i dos entrenaments oficials.

El NAPA Racing Weekend serà el primer d’estos els dies 14 i 15 de setembre. La Reial Federació Espanyola d’Automobilisme convoca els aficionats per a celebrar les carreres del Campionat d’Espanya de Fórmula 4, l’Eurocup 3 i la Porsche Sprint Challenge Iberica, amb entrada lliure.

Només dos setmanes després, els millors turismes d’Europa es reuniran en el Superseven junt amb el campionat portugués de TCR, i el primer cap de setmana d’octubre el Circuit Ricardo Tormo acollirà les carreres de la Copa Clio, la Copa Saxo i el Campionat d’Espanya de GT i Resistència.

**FIA Motorsport Games**

Des del dimecres 23 d’octubre i fins al diumenge 27 d’octubre, València serà la capital mundial de l’automobilisme. La FIA ha triat la Comunitat Valenciana per a celebrar la tercera edició dels FIA Motorsport Games. Una competició per països amb un total de 27 disciplines de l’automobilisme en joc entre les quals destaquen GT, camions, fórmules, *drift*, eslàlom, turismes, kàrting, eSports o ral·lis, entre d’altres.

Més de mil pilots es donaran cita en un esdeveniment que seguix la imatge dels Jocs Olímpics i que comptarà amb la Ciutat de les Arts i les Ciències de València com a escenari de la cerimònia inaugural amb desfilada de banderes inclosa i amb el Circuit Ricardo Tormo com a base esportiva principal. A més, algunes disciplines se celebraran en l’Aspar Circuit i en les carreteres de l’interior de la província de València, prop d’Utiel.

Només uns dies després de la clausura d’estos jocs del motor el Circuit rebrà els monoplaces elèctrics més potents del planeta en els entrenaments oficials que obrin la temporada esportiva de la FIA Fórmula E del 4 al 7 de novembre.

**MotoGP**

El Gran Premi Motul de la Comunitat Valenciana tornarà a tancar el calendari de MotoGP els dies 15, 16 i 17 de novembre. Els millors pilots de motociclisme del món configuraran les classificacions finals de Moto3, Moto2 i MotoGP en una edició molt especial del Gran Premi a Cheste, que celebra el 25 aniversari coincidint amb la 75 edició del mundial de motociclisme.

La setmana posterior al Gran Premi, els pilots de MotoGP duran a terme la ja tradicional jornada d’entrenaments oficials amb les seues muntures de la pròxima temporada. Així, Marc Márquez tornarà a ser protagonista amb la seua estrena en el box de l’equip oficial de Ducati; Jorge Martín estrenarà la nova Aprilia; Pedro Acosta, el seu KTM oficial, i molts altres canvis per a la temporada 2025.

El colofó el posarà la celebració de JuniorGP, l’última cita del calendari internacional de motociclisme que celebrarà les últimes carreres el 24 de novembre. Eixe mateix dia, quan acabe l’activitat esportiva, els aficionats tindran l’oportunitat de completar una volta al traçat de Cheste de la mà de MotoRock.

Fecha: 19/08/2024